[{"text_idx": "#000000", "text": "Mae safle Coetir Anian ym Mwlch Corog yn cynnwys ystod o gynefinoedd \u2013 esgynir o geunant afon, trwy goetir hynafol, cors flanced a rhostir i gopa bychan. Lleolir y bryn rhwng dau gopa uwch: Pen Creigiau\u2019r Llan a Phen Carreg Gopa. Mae\u2019r bryniau hyn yn dominyddu ac yn benthyg eu henwau i Safleoedd o Ddiddordeb Gwyddonol Arbennig, y ddau wedi\u2019u dynodi ar gyfer cors flanced a rhostir yr ucheldir. Mae cynefinoedd dirywiedig ein tir yn cynnig eu hunain ar gyfer adfer cors flanced a rhostir yr ucheldir. Bydd hyn nid yn unig yn gwella amodau ar gyfer bywyd gwyllt ar ein tir ein hunain, ond hefyd yn darparu cysondeb cynefinoedd ar draws y dirwedd trwy gysylltu\u2019r ardaloedd presennol o gynefin da."}, {"text_idx": "#000001", "text": "Trwy arolygon safle a dadansoddiad o ffotograffiau o\u2019r awyr, llwyddodd yr ecolegydd Stuart Hedley i fapio rhwydwaith o 11 cilomedr o ffosydd draenio, neu \u2018grips\u2019. Mae goruchafiaeth gwellt y gweunydd (Molinia caerulea) ar draws y rhan fwyaf o\u2019r safle yn debygol o fod yn ganlyniad i sawl ffactor:draenio tir,llosgi hanesyddol llystyfiant y rhostir,defaid yn pori,dyddodiad nitrogen o lygredd aer."}, {"text_idx": "#000002", "text": "Arwyddoca\u0302d defaid yw nad ydyn nhw\u2019n pori\u2019r Molinia gwydn, ond gall gwartheg a cheffylau ei bori ac ar ben hynny mae\u2019r anifeiliaid trymach yn gallu chwalu\u2019r twmpathau mawr trwy eu migno. Gallwn ddylanwadu ar yr holl ffactorau hyn trwy ein rheolaeth o\u2019r safle ac eithrio\u2019r llygredd nitrogen. Yn ffodus, mae\u2019r strategaethau a argymhellir yn cyd-fynd a\u0302\u2019n polisi trosfwaol o alluogi prosesau naturiol i gael blaenoriaeth."}, {"text_idx": "#000003", "text": "Mae pori gyda gwartheg a cheffylau yn cyd-fynd a\u0302 chyflwyno llysysyddion mawr brodorol, sy\u2019n rhan naturiol o\u2019r ecosystem.Mae gwrthdroi draeniad tir trwy rwystro\u2019r gafaelion yn gyson a\u0302 chynnal ymyriadau cychwynnol i sefydlu amodau mwy naturiol.Mae ymatal rhag llosgi\u2019r llystyfiant yn cyd-fynd a\u0302\u2019r polisi o\u2019r ymyrraeth leiaf ar gyfer rheoli safle yn barhaus."}, {"text_idx": "#000004", "text": "Gyda\u2019r ffactorau hyn mewn golwg, mae\u2019n bosib taw blocio\u2019r gafaelion yw\u2019r gweithgaredd adfer mwyaf arwyddocaol ar gyfer rhannau uwch y safle. Trwy ymuno a\u0302 chynllun amaeth-amgylchedd Glastir Uwch Llywodraeth Cymru, galluogwyd ni i dderbyn cyllid cyfalaf ar gyfer y gwaith hwn, ynghyd a\u0302 thaliadau blynyddol am bori ar ddwyster addas."}, {"text_idx": "#000005", "text": "Buom yn ffodus i gyflogi Peter Watkin, gweithredwr cloddwyr hynod brofiadol sydd a\u0302 phrofiad hir o adfer mawndir a chors. Mewn partneriaeth a\u0302 gwyddonwyr a rheolwyr tir Adnoddau Naturiol Cymru (a\u2019i ymgnawdoliadau blaenorol), mae Peter wedi datblygu technegau ar gyfer adfer hydroleg naturiol y cynefinoedd dyfrlawn hyn. Ymhlith y nifer o safleoedd lle mae e wedi gweithio ceir Gwarchodfa Natur Genedlaethol Cors Caron a Chors Fochno yng Ngwarchodfa Natur Genedlaethol Dyfi."}, {"text_idx": "#000006", "text": "Natur y gwaith ym Mwlch Corog oedd blocio\u2019r gafaelion draenio trwy gloddio pwll bach neu grafu o fewn y gafaelion i ddarparu\u2019r deunydd (mawn) i adeiladu argae ar ochr isaf y pwll. Cre\u0308wyd yr argaeau hyn bob 10 metr ar gyfartaledd ar hyd y gafaelion \u2013 ar dir mwy serth mae angen iddynt fod yn agosach, ac ar dir mwy gwastad ceir mwy o le rhyngddynt. Oherwydd amodau gwlyb iawn y ddaear, defnyddir peiriannau cloddio arbenigol, sy\u2019n ysgafn ac yn meddu ar draciau llydan iawn. Er gwaethaf hyn, cafodd Peter foment lletchwith yn rhan ddyfnaf y gors pan suddodd y peiriant i mewn uwchben pen y cledrau: trwy ddefnyddio\u2019r bwced llwyddodd i dynnu\u2019r peiriant allan o drafferth, ond cael a chael oedd hi mae\u2019n debyg."}, {"text_idx": "#000007", "text": "Gweithiodd Peter ar y prosiect hwn yn ysbeidiol rhwng Ebrill a Medi 2019. Canlyniad y gwaith yw cyfanswm o tua 1,200 o byllau mewn llinellau sy\u2019n olrhain y rhwydwaith o afaelion. Dangosa awyrlun a dynnwyd yn ystod yr wythnos olaf o waith y pyllau yn glir iawn. Gwelwyd y canlyniadau ar y ddaear yn syth, gyda\u2019r pyllau\u2019n llenwi a\u0302 dw\u0302r wrth iddynt gael eu hadeiladu, a\u2019r dw\u0302r yn llifo allan i ochrau\u2019r gafael, lle mae\u2019r llystyfiant yn llawn dw\u0302r. Yn y tymor hwy, rydym yn disgwyl gweld gwellt y gweunydd yn lleihau a\u2019r tir dyfrlawn yn cael ei gytrefu gan figwyn, llafn y bladur a phlanhigion eraill sy\u2019n ffynnu mewn amgylchedd gwlyb."}]